  Туспуктэм: Руслан Нуриахметов Наталия Сильвестрова Удмуртиысь каръёсын но ёросъёсын выль ар но ымусьтон шутэтскон нуналъёсы шулдыръяськон ужрадъёс ортчозы. Со сярысь Удмуртиысь тӧролэн но кивалтэтлэн пресс-службазы ивортӥз. 31-тӥ толсуре Ижкарын улӥсьёслы но куноослы Выль ар программа дасязы. Со Шор карлудын ортчоз, калыкез артистъёс, творческой коллективъёс, Дед Мороз но Снегурочка шулдыртозы. 31-тӥ толсуре Удмуртиысь мукет каръёсын но ёросъёсын улӥсьёс но шулдыръяськыны быгатозы. Алнашын пиналъёс Пушкинской картая «Новогодняя мастерская» мастер-классэ (6+) пыриськыны быгатозы,отын соос эшъёссылы но ӵыжы-выжыоссылы аспӧртэмлыко кузьымъёс лэсьтозы. Эграысь «Эгра» этнопаркын быдэс ӝыт ӵоже калыкез «К вам Новый год, откройте!» концерт программа шулдыртоз. 2023-тӥ арын 1-тӥ толшоре Ижкарын «Кубок кристальной трезвости» бызьылон (0+) ортчоз. 12 часын Шор карлудын нылпиослы ӟуч выжыкылъёсысь геройёсын театр возьматонъёс (0+) кутскозы. Озьы ик театр возьматонъёс (0+) Сарапулысь Пушкин нимо кар садын но электрогенераторной заводлэн площадяз ортчозы. 2-тӥ толшоре Ижкарын Космонавтъёслэн парказы «Снежные истории» анимаци программмаез (0+) адӟыны луоз. Ӝытазе Гужем садын конькиос вылын позыръяськон (0+) ортчоз, нош Вавожын – нылпиослы «Потанцуем?» позыръяськон (0+). Эграын ческыт но кӧттырмон луоз – 12 часын «Эгра» этнопаркын табань марафонлы (0+) кутскон сётозы. 3-тӥ толшоре Ижысь Горький нимо паркын пичи нылпиосын семьяос «Ушастая площадка» шудон программае (0+) пыриськыны быгатозы. Спортэн вырыны яратӥсьёсты Космонавтъёслэн парказы тол триатлонъя вожвылъяськонъёсы (0+) пыриськыны ӧтё. Балезино ёросын хоккейя «Золотая шайба» (0+) Росси вожвылъяськонъёслэн муниципал люкетэз кутскоз. Пичи Пургаысь лулчеберетъя юртын Выль ар сярысь кунамы лэсьтэм мультфильмъёсты (0+) возьматон ортчоз. 4-тӥ толшоре Ижкарысь Шор карлудын трос гинэ шулдыръяськонъёс луозы. Ӵукна гын сапегъёсын хоккейя чемпионъёс пӧлын турнир (0+) ортчоз, ӝытазе – «Сказка оживёт среди нас» анимационной программа (0+). Книга лыдӟыны яратӥсьёсты Удмуртиысь йӧскалык библиотекаысь «Новогоднее настроение» адӟытонэ (0+) вуылыны ӧтё. Воткаын мылкыд карисьёс семьяослы дасям «Зимние забавы у новогодней ёлки» программае (0+) пыриськыны быгатозы. 5-тӥ толшоре Ижкарын улӥсьёс Крупская нимо библиотекаен дасям «В гостях у сказки» выль ар программае (0+) пыриськыны быгатозы, нош 100 номеро школалэн стадионаз семьяослы ӵужонболъя турнир (0+) радъяськоз. Пичи Пурга ёросын «Рождество в Малой Пурге» шулдыръяськон (0+) ортчоз. 6-тӥ толшоре Ижысь Горький нимо паркын «Эльфы на каникулах» шудон программа (0+), нош Кызьпу арамаын «Семейный кроличий забег» маскара эстафета (0+) радъялозы. Пайдаё шутэтскыны яратӥсьёс Вавож ёросын «Покатушки на ватрушке» вожвылъяськон программае (0+) пыриськыны быгатозы, хоккеез яратӥсьёс – Пичи Пургаын тупен хоккей шудонъя ёрос турнире. 7-тӥ толшоре Ижкарын пӧзьыосын снайпер шудонъя ымусьтон турнире (0+) пыриськисьёслы шулдыръяськыны но шунскыны усто луонлык кылдоз. Вожвылъяськонъёс Восточной урамысь 20 номеро юрт вӧзысь усьтэм спортплощадкаын ортчозы. Озьы ик Ымусьтон шулдыръяськонъёс (0+) одӥг дыре карысь пӧртэм интыосын радъяськозы. Удмуртиысь драмая ӟуч театрын ожгарчиослэн нылпиоссылы «Проделки маленькой колдуньи» ӟечлэсьтон спекталь (0+) возьматозы. Сарапулын улӥсьёс Пушкин нимо кар садын «Святочное новогодие» театрализованной возьматонэз (0+) учкыны быгатозы. 8-тӥ толшоре Удмуртиысь йӧскалын библиотекаын открыткаосын «Рождественско-новогодняя коллекция» адӟытон (0+) усьтӥськоз. Глазкарын калык шудонъёсын но маскаръяськонъёсын, кырӟанъёсын но эктонъёсын «Рождественские потешки» интерактивной программа (0+) ортчоз. Семьяослы но нылпиослы шутэтскон нуналъёсы ёросъёсын но каръёсын ортчись мукет ужрадъёс, программаос, вожвылъяськонъёс но шулдыръяськонъёс сярысь туризмъя порталысь тодыны быгатоды. Тодэ вайытом, таяз арын бадӟым выль ар шулдыръяськонъёс уз ортчытэ, коньдон нимысьтыз ожгар ужрадэ пыриськисъёслы юрттэтлы мыноз. Выль ар уе эрикрадэз утёнэ вань дежурной службаос кыскемын луозы. Утён ужрадъёс шутэтскон нуналъёсы но ортчозы. Тегъёс: Удмуртия Выльар праздникъёс  